February 2013 – WOORDSPEL
Versekering dek alles!
February 13, 2013 February 13, 2013 Adele
Gou ‘n vinnige storietjie voor ek bietjie sal tyd spandeer om van die aftree oord en sy dinge te vertel. Ek en my ma het gisteraand vir Dirty Dancing gaan kyk, en sy vertel toe hoe sy altyd so ‘n oomblik pause voor sy antwoord as mense vra watter parfuum sy aanhet. Nie omdat sy nie kan onthou nie, maar sy dra Organza, en mens kan tog so maklik met die tong glip. En om vir kerk mense te vertel jy dra Orgasm is nie cool nie!
Dit herinner my toe aan lank terug toe ek my beurs teruggewerk het by ‘n groot kettingwinkelgroep. Ek was deel van die ‘plebs’. Ons het nie ons eie kantore gehad nie, maar almal (omtrent 20 in ons afdeling) het in klein boksies gesit, boonop met glas afskortings. Jy het maar prentjies met motiverings opgeplak vir ‘n bietjie privaatheid. Dit was ook baie erg korporatief, jy het 10 uur en 3 uur teetyd gehad en ‘n halfuur middagete, stiptelik om 1 uur. Enigiets net ietwat persoonlik moes jy in hierdie tye afhandel. En ja, dit sluit toilet besoeke in.
Ek het kort vantevore uitgetrek by my ouers, en was besig om my voete te vind in die ‘grootmenswêreld’. My kop was vol met elektrisiteits vouchers, gebrande aandete en goedkoop koffie. Ek het ook my eerste selfoonkontrak gekry. ‘n Nokia teen R9 ‘n maand.
En toe lui hy.
En dis my pa, om my te sê dat die versekering my nou nie meer kan cover nie, want ek studeer nie meer nie, en ek bly ook nie meer by hulle aan huis nie. Hy het nog aangepraat, maar my brein het gaan stilstaan. Want hoe gaan ek die 2km huistoe ry met ‘n onversekerde kar! Almal gaan weet, en aspris in my vasry!
Nou daai tyd al het ‘n sekere versekerings maatskappy net so baie advertensies gehad soos vandag, en die nommer spring in tussen die koffie en elektrisiteits voucher… 0860…
Ek het die oggend lugtyd gekoop, en laai dit toe net voor middagete. Toe die klok 1 uur slaan toe bel ek. Vriendelike mannetjie, Christo (sal dit nooit vergeet nie), en hy help my baie mooi, wil alles weet oor my kar, my tv en my yskas, want dit is al wat ek besit het!
Nou moet jy mooi verstaan, ‘n oop kantoor is nie klankdig nie. My maag sal grom en dan bel die meisie 5 blokke ver om te vra of ek haar broodjie wil deel! So my kollegas was deeglik bewus van wat ek gedurende middagete moet doen. Hulle was simpatiek, het mooi stilgebly en almal het vooraf probeer raad gee.
01:29 toe is my airtime op, reg in die middel van Christo se ‘gelukwensing’ sin. Maar ek was verseker, en kon maar ‘n bietjie vinniger die middag huistoe ry. Watwou, ek kon dalk selfs vir ‘n taxi toet!!
Selfvoldaan sit ek die foon neer, en ‘swing’ om met my stoel met ongeveer 8 kollegas en my baas wat met ‘n EN? op hulle gesigte sit en wag. Ek glimlag, en sê:
“Nou is ek gedek!”
1) Ek is steeds by dieselfde versekerings maatskappy, ten spyte van hulle irriterende advertensies.
2) Ek werk lankal nie meer by die plek nie, maar dink steeds dit was die beste tye ooit.
3) Ek sal nooit ooit die gesigsuitdrukkings van my kollegas vergeet na die uitlating nie. Dit het gewissel van lag tot skok en verbasing. Een outjie het later erken hy het regtig gewonder hoe dit moontlik is… en dit oor ‘n foon tydens middagete.
Daai ander kant…
February 5, 2013 February 5, 2013 Adele
Ek voel dit. Hier is iemand. Iemand probeer kontak maak. Iemand wie se naam begin met ‘n letter M. Nie? Wel, ons kan lank aangaan. Daar is nog 25 letters oor, en iewers gaan een sin maak. Of jy gaan dink hy maak sin…
Nou ek het nie DStv nie, so kan nou nie lekker saampraat nie, maar Marietta Theunissen is blykbaar die een wat die letters kan laat sin maak. Blykbaar is die program se naam ‘Die Ander Kant’. En blykbaar is die ‘ander kant’ partykeer sommer oor die treinspoor… Ja, daai tannies raak rof as sy nie vinnig genoeg met die broer se meisie se sussie se verloofde se oom (wat met ‘n letter M begin) kan kontak maak nie.
Aangesien ek nie ‘n ‘fan’ is nie, het ek nou nie juis ‘n opinie oor haar ‘vermoëns’ nie, maar nou die aand toe sit ons en gesels in ‘n restaurant, en (ek is nie seker hoe nie) twee verskillende gesprekke clash skielik en word een. Die een gesprek het om een of ander rede vir Marietta ingesluit, en die ander ene het gehandel oor Masterchef, of eintlik die nuwe program wat glo binnekort begin (maar met dieselfde beginsel), Kokkedoor.
En dit sit my aan die dink (en aan die lag). Julle almal het al iewers ‘n ou stukkie Masterchef gekyk, dit is briljant! Nou stel jou gou voor hoe dit sal wees as antie Marietta ‘n beoordelaar of ‘n aanbieder van ‘n Afrikaanse Masterchef moes wees.
“Ja Jannie, en wat maak jy vir ons…. Of wag, ek voel dit…. Jy maak iets met ‘n C…. ja, dis defnitief Custard”
“Saartjie, ek sien jy het net twee eiertjies hierso, ek voel ‘n derde enetjie roep. Dis reg ja, daar is nog enetjie in die yskas, hy wil hê jy moet weet… hy moet ook deel wees”
“Ou Gert, ek het bietjie kontak verloor met jou meringue. Ja, nee hy is nou helemal weg, ek voel hom gladnie.”
As ek darem Jannie was, het ek so vinnig moontlik my resep verander, en ENIGIETS anders gemaak, netnie Custard nie!
Realiteits TV kan ‘n hele nuwe dimensie aanneem! Stel jou voor,
Idols… Met Marietta,
Big Brother… Met Marietta,
Survivor… Met Marietta,
En gooi hom sommer lekker om en maak haar ‘n deelnemer! Sal sy elke reeks wen, of die eerste wees om te gaan?
So ‘n paar jaar terug kuier ons in Piketberg, en ons ry toe op met die berg om na al die vrugte plantasies daar bo te kyk. Ek maak die opmerking dat dit interessant is dat jy op ry met die berg, maar gladnie aan die ander kant kan af nie. Ewe droog kondig my jongste sussie aan dat ek maar vir Marietta Theunissen moet vra… sy sal weet hoe om aan die ander kant te kom!
En soos ek sê, jy kan haar glo of vir haar lag…. Maar hoeveel keer het sy al die Lotto gewen?